b'\n_START_ARTICLE_\nJohannes Scotus Eriugena\n_START_SECTION_\nBiografija\n_START_PARAGRAPH_\nJonas \xc5\xa0kotas Eriugena gim\xc4\x97 Airijoje (tai liudija jo pavard\xc4\x97 \xe2\x80\x93 Eriugena, kuri rei\xc5\xa1kia kil\xc4\x99s i\xc5\xa1 Erino (toks buvo senasis Airijos pavadinimas)). Mok\xc4\x97si airi\xc5\xb3 vienuolyne, kur buvo studijuojama ne tik lotyn\xc5\xb3, bet ir graik\xc5\xb3 kalba. B\xc5\xabdamas vienas labiausiai i\xc5\xa1silavinusi\xc5\xb3 to meto \xc5\xbemoni\xc5\xb3, Eriugena apie 850 metus buvo pakviestas \xc4\xaf Karoling\xc5\xb3 dinastijos imperatoriaus Karolio Plikagalvio (Karolio Did\xc5\xbeiojo an\xc5\xabko) r\xc5\xabmus dabartin\xc4\x97je Pranc\xc5\xabzijoje ir ten u\xc5\xbe\xc4\x97m\xc4\x97 pirmojo r\xc5\xabm\xc5\xb3 mokslininko viet\xc4\x85, d\xc4\x97st\xc4\x97 laisvuosius menus._NEWLINE_Pranc\xc5\xabzijoje jis praleido beveik trisde\xc5\xa1imt savo gyvenimo met\xc5\xb3, buvo labai gerbiamas ir \xc5\xbeinomas kaip mokslininkas, puikiai i\xc5\xa1man\xc4\x99s Graikijos kult\xc5\xabr\xc4\x85 ir istorij\xc4\x85. Manoma, kad Eriugena nebuvo nei pasaulietis, nei dvasininkas, o tai retai pasitaikydavo to meto visuomen\xc4\x97je._NEWLINE_Bizantijos imperatoriaus Mykolo III pra\xc5\xa1ymu (858 m.), Eriugena i\xc5\xa1vert\xc4\x97 Grigaliaus Nisie\xc4\x8dio ir Pseudodionisijo ra\xc5\xa1tus su Maksimo I\xc5\xa1pa\xc5\xbein\xc4\x97jo komentarais i\xc5\xa1 graik\xc5\xb3 \xc4\xaf lotyn\xc5\xb3 kalb\xc4\x85. Jis ne tik vert\xc4\x97, bet ir pats ra\xc5\xa1\xc4\x97 bei komentavo graik\xc5\xb3 ir lotyn\xc5\xb3 T\xc4\x97v\xc5\xb3 darbus. Tod\xc4\x97l jis laikomas pirmuoju \xc4\xafdiegusiu graiki\xc5\xa1k\xc4\x85sias neoplatonizmo id\xc4\x97jas Vakar\xc5\xb3 Europos kult\xc5\xabroje, kurios v\xc4\x97liau tur\xc4\x97jo didel\xc4\x99 \xc4\xaftak\xc4\x85 krik\xc5\xa1\xc4\x8dioni\xc5\xa1kajai scholastikai._NEWLINE_Apie tolesn\xc4\xaf jo gyvenim\xc4\x85 yra ma\xc5\xbeai \xc5\xbeinoma. Viena i\xc5\xa1 galim\xc5\xb3 teorij\xc5\xb3, kad 882 metais Jonas \xc5\xa0kotas Eriugena buvo pakviestas pietin\xc4\x97s anglosaks\xc5\xb3 karalyst\xc4\x97s valdovo Alfredo Did\xc5\xbeiojo dirbti \xc4\xaf Oksford\xc4\x85, tapo abatu ir v\xc4\x97liau buvo nu\xc5\xbeudytas savo aukl\xc4\x97tini\xc5\xb3._NEWLINE_1976\xe2\x80\x931993 m. nor\xc4\x97dami pagerbti Jon\xc4\x85 \xc5\xa0kot\xc4\x85 Eriugen\xc4\x85, airiai \xc4\xafam\xc5\xbeino \xc5\xa1io filosofo atvaizd\xc4\x85 ant 5 svar\xc5\xb3 vert\xc4\x97s airi\xc5\xa1ko banknoto.\n_START_SECTION_\nK\xc5\xabrybinis palikimas\n_START_PARAGRAPH_\nJono \xc5\xa0koto Eriugenos k\xc5\xabryboje dominavo graiki\xc5\xa1koji mintis, jungusi antikin\xc4\x99 filosofij\xc4\x85 su Vakar\xc5\xb3 krik\xc5\xa1\xc4\x8dioni\xc5\xa1k\xc4\x85ja scholastika. Autorius pirmum\xc4\x85 k\xc5\xabryboje teik\xc4\x97 graikams, sakydamas, kad jie \xe2\x80\x9e\xc4\xaf daiktus \xc5\xbei\xc5\xabr\xc4\x97jo su didesne \xc4\xaf\xc5\xbevalga ir j\xc5\xb3 kalba yra tikslesn\xc4\x97\xe2\x80\x9c. Savo darbuose jis r\xc4\x97m\xc4\x97si graik\xc5\xb3 filosofu Platonu ir neoplatonizmu. Eriugenos filosofinis idealizmas buvo panteistinis, nederantis su krik\xc5\xa1\xc4\x8dioni\xc5\xa1kuoju monoteizmu._NEWLINE_Pirmasis \xc5\xbeinomas Eriugenos ra\xc5\xa1to darbas \xe2\x80\x93 mokslinis straipsnis apie Eucharistij\xc4\x85, n\xc4\x97ra i\xc5\xa1lik\xc4\x99s iki m\xc5\xabs\xc5\xb3 dien\xc5\xb3. \xc5\xa0iame traktate Eriugena skelb\xc4\x97 doktrin\xc4\x85, kurioje pateikiama simbolin\xc4\x97 Eucharistijos samprata. V\xc4\x97liau \xc5\xa1i\xc4\x85 samprat\xc4\x85 skelb\xc4\x99s XI a. krik\xc5\xa1\xc4\x8dioni\xc5\xb3 teologas Berengaras T\xc5\xabrietis (Berengar of Tour) buvo pasmerktas mirti. Be to, atgailaudamas u\xc5\xbe savo mintis, buvo priverstas vie\xc5\xa1ai sudeginti \xc5\xa1\xc4\xaf Eriugenos mokslin\xc4\xaf straipsn\xc4\xaf._NEWLINE_Eriugena dom\xc4\x97josi Reimso archivyskupo Hinkmaro ir vienuolio Got\xc5\xa1alko i\xc5\xa1 Orb\xc4\x97 gin\xc4\x8du d\xc4\x97l predestinacijos (lemties dogma, pagal kuri\xc4\x85 Dievas i\xc5\xa1 anksto nulemia, kurie \xc5\xbemon\xc4\x97s bus i\xc5\xa1ganyti, o kurie pasmerkti). D\xc4\x97l \xc5\xa1ios prie\xc5\xbeasties svarbiausi jo traktatai buvo skirti gin\xc4\x8dams apie predestinacij\xc4\x85: \xe2\x80\x9eApie lemt\xc4\xaf\xe2\x80\x9c (De Praedestinatione), metafizikai \xe2\x80\x9eApie gamtos skirstym\xc4\x85\xe2\x80\x9c (De divisione naturae), komentarai Boetijaus darbams.\n_START_SECTION_\n\xe2\x80\x9eApie lemt\xc4\xaf\xe2\x80\x9c\n_START_PARAGRAPH_\n\xc5\xa0iame veikale Eriugena pateik\xc4\x97 teorij\xc4\x85 apie religines ir etnines problemas, kurias sukelia gin\xc4\x8das d\xc4\x97l lemties. Predestinacijos teorijoje Eriugena atmet\xc4\x97 skirstym\xc4\x85 \xc4\xaf nuod\xc4\x97minguosius ir i\xc5\xa1rinktuosius, kadangi Dievas yra vienas, jis negali b\xc5\xabti prie\xc5\xa1ing\xc5\xb3 dalyk\xc5\xb3 prie\xc5\xbeastis. Eriugena ra\xc5\xa1\xc4\x97, kad lemtis yra i\xc5\xa1ankstinis dievi\xc5\xa1kasis \xc5\xbeinojimas, o \xc5\xbeinoti galima tik tai, kas yra, tod\xc4\x97l nuod\xc4\x97m\xc4\x97s, kurios dar n\xc4\x97ra, \xc5\xbeinoti ne\xc4\xafmanoma. Eriugenos doktrina buvo pasmerkta Katalik\xc5\xb3 Ba\xc5\xbeny\xc4\x8dios.\n_START_SECTION_\nFilosofin\xc4\x97 ir teologin\xc4\x97 \xc4\xaftaka\n_START_PARAGRAPH_\nEriugenos darbai paremti laisvu ir dr\xc4\x85siu m\xc4\x85stymu, kuris tur\xc4\x97jo \xc4\xaftakos jo suformuotai loginei ir dialektinei pasaulio suvokimo sistemai. Filosofas paliko \xc5\xbeym\xc4\x99 pereinamajame laikotarpyje i\xc5\xa1 platonizmo filosofijos \xc4\xaf v\xc4\x97lesn\xc4\x99 krik\xc5\xa1\xc4\x8dioni\xc5\xa1k\xc4\x85j\xc4\x85 scholastik\xc4\x85. Jo manymu filosofija netur\xc4\x97jo tarnauti teologijai. Be to, J. \xc5\xa0. Eriugenos tvirtinimu, kad tapatumas tarp filosofijos ir religijos yra esminis principas, r\xc4\x97m\xc4\x97si ir v\xc4\x97lesni scholastai, ta\xc4\x8diau jie savaranki\xc5\xa1kai pasirinkdavo \xc5\xa1io identi\xc5\xa1kumo traktavim\xc4\x85, kaip fundamental\xc5\xb3 ar pirmin\xc4\xaf. Pats Eriugena teig\xc4\x97, kad filosofija ar m\xc4\x85stymas yra pradas, fundamentalus, auk\xc5\xa1\xc4\x8diausias pa\xc5\xbeinimas, o autoritetas ar religija antraeilis dalykas, kuris yra palaipsniui \xc4\xafgyjamas._NEWLINE_Teologinis Jono \xc5\xa0koto Eriugenos palikimas nesulauk\xc4\x97 didel\xc4\x97s s\xc4\x97km\xc4\x97s. Tai nul\xc4\x97m\xc4\x97 dvi prie\xc5\xbeastys: pirmiausia, Karoling\xc5\xb3 dinastijos pabaiga nugramzdino u\xc5\xbemar\xc5\xa1tin J. \xc5\xa0. Eriugenos darbus. Antra, ba\xc5\xbenytin\xc4\x97s vald\xc5\xbeios cenz\xc5\xabra u\xc5\xbego\xc5\xbe\xc4\x97 teologo fig\xc5\xabr\xc4\x85, atsi\xc5\xbevelgiant \xc4\xaf tai, kad Jonas \xc5\xa0kotas Eriugena laik\xc4\x97si radikalaus platonizmo, kuris kartais priart\xc4\x97davo prie panteizmo, o toks m\xc4\x85stymas nebuvo priimtinas. Taigi, turinio at\xc5\xbevilgiu ortodoksi\xc5\xa1ki viduram\xc5\xbeiai negal\xc4\x97jo priimti Eriugenos mokymo, ta\xc4\x8diau savo forma tai buvo vientisos, nekompiliacin\xc4\x97s sistemos pavyzdys.'